
 14.7.2017
 BG
 Официален вестник на Европейския съюз
 L 183/1
 РЕГЛАМЕНТ ЗА ИЗПЪЛНЕНИЕ (ЕС) 2017/1266 НА КОМИСИЯТА
 от 11 юли 2017 година
 за отмяна на Регламент (ЕО) No 2494/96 относно класирането на някои стоки в Комбинираната номенклатура
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
 като има предвид, че:
 (1)
 С цел да се осигури еднакво прилагане на Комбинираната номенклатура („КН“), приложена към Регламент (ЕИО) No 2658/87 на Съвета (2), е необходимо да се приемат мерки относно класирането на някои стоки.
 (2)
 С Регламент (ЕО) No 2494/96 на Комисията (3)„фолио от полиетилен терефталат с дебелина, непревишаваща 10 микрометра, с покритие от термографично мастило, навито на рулони с ширина 62 cm“ е класирано в позиция 3215 от Комбинираната номенклатура като „печатарски мастила, мастила за писане или чертане и други мастила, дори концентрирани или в твърдо състояние“. Класирането на продукта в позиция 3215 се е основавало на общо правило 3, буква б) за тълкуване на Комбинираната номенклатура, но обосновката не навлиза в подробности по отношение на възможните позиции, които да се вземат предвид при прилагане на общо правило 3, буква б). По-специално, липсват основанията за изключване на позиция 9612, която освен тампони за печат обхваща и „ленти за пишещи машини и подобни ленти, напоени с мастило или обработени по друг начин с цел да оставят отпечатъци, дори навити на ролки или в пълнители“.
 (3)
 Регламент (ЕО) No 2494/96 се отнася до т. нар. „джъмбо ролки“, които не са готов продукт, а всъщност са рула със значителна дължина, които не могат да бъдат поставени на пишещи машини или подобни машини, без да се налага допълнителна стъпка в процеса на производство. Тази информация липсва в описанието на продукта в приложението към Регламент (ЕО) No 2494/96 и липсата на тази информация може да доведе до неправилни тарифни класирания на готови напоени с мастило ленти. Готовите напоени с мастило ленти следва да бъдат класирани в позиция 9612.
 (4)
 Тъй като продуктът, за който се отнася Регламент (ЕО) No 2494/96, вече не е наличен на пазара, посоченият регламент вече не се смята за необходим. Повечето напоени с мастило ленти, налични понастоящем на пазара, дори и тези със значителна ширина и дължина, могат да бъдат използвани пряко чрез поставяне в пишеща машина или подобна машина, без да се налага допълнителна стъпка в процеса на производство. Освен това, с оглед предоставяне на насоки относно тарифното класиране на напоени с мастило ленти ще бъде създадена обяснителна бележка за подпозиции по КН 9612 10 10 до 9612 10 80 („ленти“).
 (5)
 Вследствие на гореизложеното Регламент (ЕО) No 2494/96 следва да бъде отменен, за да се предотвратят евентуалните разлики в тарифното класиране на напоени с мастило ленти и да се осигури еднакво прилагане на Комбинираната номенклатура в Европейския съюз.
 (6)
 Мерките, предвидени в настоящия регламент, са в съответствие със становището